**Peter Gogola** (\* 2. december 1967, Komárno) bol v rokoch 2010 – 2014 primátorom Banskej Bystrice.

Životopis
---------

Peter Gogola sa spolu s rodičmi presťahoval z rodného Komárna do Banskej Bystrice, kde vychodil základnú školu na Spojovej ulici. Maturoval v roku 1986 na Gymnáziu J. G. Tajovského. Pedagogickú fakultu vyštudoval tiež v Banskej Bystrici. Po základnej vojenskej službe pracoval ako učiteľ na ZŠ na Ďumbierskej ulici a na ZŠ Slobodného slovenského vysielača. Ako hovorca a šéfredaktor podnikového časopisu Lesník pracoval od roku 2003 v štátnom podniku Lesy SR. Z Lesov SR bol v roku 2009 prepustený, keď so skupinou kolegov podal trestné oznámenie o podozrení na tunelovanie. Po voľbách ho nový minister Zsolt Simon pozval naspäť. V tomto zamestnaní pracoval pred zvolením za primátora.

Od 1. marca 2015 pracuje ako riaditeľ vydavateľstva LESMEDIUM SK a šéfredaktor odborného lesníckeho časopisu *LES & Letokruhy*.

Primátor
--------

V komunálnych voľbách v novembri 2010 kandidoval ako nezávislý kandidát. V svojom volebnom programe sa zaviazal podporovať zamestnanosť a pracovné príležitosti, cestovný ruch, podmienky pre mladú generáciu, istoty pre staršiu generáciu, čistotné a bezpečné mesto, dopravu a šport. Kandidát SDKÚ-DS Martin Baník a nezávislý kandidát Zdenko Haring sa postupne vzdali kandidatúry v prospech Gogolu a proti ľavicovým stranám. Banská Bystrica dovtedy pravicového primátora nemala. Nakoniec Peter Gogola voľby vyhral s 13 842 hlasmi. Na druhom mieste sa umiestnil protikandidát Ľubomír Vážny za koalíciu SMER, SNS, ĽS-HZDS s 10 443 hlasmi. Gogola bol tiež s 2 823 hlasmi zvolený z prvého miesta za poslanca v 6. banskobystrickom obvode.

Svoju opätovnú kandidatúru na primátora v komunálnych voľbách 2014 oznámil v júni 2014. Aj keď o podpore rokoval so všetkými stranami v mestskom zastupiteľstve, chcel zostať nezávislým kandidátom. Svoje dovtedajšie pôsobenie vnímal na dvojku a chcel ho opraviť na jednotku. Vo voľbách získal 4 248 hlasov čím získal druhé miesto. Za primátora bol zvolený Ján Nosko s 9 739 hlasmi.

Bubeník
-------

Absolvoval Ľudovú školu umenia, hru na klavír. V pätnástich rokoch sa amatérsky začal venovať hre na bicích, neskôr ju pod odborným vedením tri roky študoval v hudobnom kurze v PKO v Banskej Bystrici. Hral v rockovej skupine Voľné združenie nezáväzného charakteru (1987 – 2017). V roku 2000 bol jedným zo zakladateľov súboru Jej družina so speváčkou Zuzanou Mojžišovou. V roku 2001 nahral s touto formáciou v Slovenskom rozhlase prvý album, ktorý bol prvou lastovičkou dnes tak populárneho žánru world music. V rokoch 2011 – 2015 účinkoval v skupine Philanthropy band, neskôr premenovanej na Diplomatic Immunity Band, v ktorej hrali veľvyslanci, pôsobiaci v tom čase na Slovensku: Theodore Sedgwick (USA) – klávesy, Florin Vodita (Rumunsko) – gitara, Nicolaos Kanellos (Grécko) – basová gitara, Alexander Ben Zvi (Izrael) – perkusie, Grigorij Mesežnikov (Slovensko) – akustická gitara. Neskôr v skupine pôsobili ešte Gad Amir (Izrael) – gitara a Shay Saadoune (Izrael) – basová gitara.

Aktuálne pôsobí ako bubeník v skupine Modus Memory Mariana Greksu (skupina, ktorý hrá repertoár populárnej slovenskej skupiny Modus, s príležitostným hosťovaním Janka Lehockého) a v sprievodnej skupine Zuzany Mauréry, ktorú vedie gitarista Henry Tóth.

Amatérsky hrá na lovecký roh repertoár poľovníckej hudby.

Referencie
----------

1. 1 2 3  GOGOLA, Peter. *Kto som* [online]. Banská Bystrica: Peter Gogola, [cit. 2011-05-21]. Dostupné online.
2. ↑   *Primátor Mesta Banská Bystrica* [online]. Banská Bystrica: Mesto Banská Bystrica, [cit. 2011-05-21]. Dostupné online.
3. ↑   *Časopis o ľuďoch a pre ľudí. A nielen pre lesníkov* [online]. Považská Bystrica/Banská Bystrica: Lesmedium SK, [cit. 2016-02-01]. Dostupné online.
4. ↑   *Kontakty Lesmedium SK* [online]. Považská Bystrica/Banská Bystrica: Lesmedium SK, [cit. 2016-02-01]. Dostupné online.
5. ↑  GOGOLA, Peter. *Volebný program Mgr. Petra Gogolu* [online]. Banská Bystrica: Peter Gogola, [cit. 2011-05-21]. Dostupné online.
6. ↑   *Pravica v Banskej Bystrici postaví proti ľavicovému kandidátovi Smeru Ľubomírovi Vážnemu jediného kandidáta, nestraníka Petra Gogolu* [online]. Denník SME citovaný na stránke Petra Gogolu, 17.11.2010, [cit. 2011-05-21]. Dostupné online.
7. ↑   *Zoznam kandidátov na starostov obcí, mestských častí a primátorov miest vo voľbách do orgánov samosprávy obcí* [online]. Bratislava: Štatistický úrad, rev. 2010-11-28, [cit. 2011-05-21]. Dostupné online.
8. ↑   *Z á p i s n i c a mestskej volebnej komisie o výsledku volieb v meste do mestského zastupiteľstva a primátora mesta* [online]. Bratislava: Štatistický úrad SR, [cit. 2018-01-06]. Dostupné online.
9. ↑   *Banskobystrický primátor Peter Gogola bude znovu kandidovať* [online]. SITA, 2014-06-25, [cit. 2015-12-29]. Dostupné online.
10. ↑   *Počet platných hlasov pre kandidátov na starostov a primátorov podľa obcí, miest a mestských častí* [online]. Štatistický úrad SR, rev. 2014-11-21, [cit. 2015-12-29]. Dostupné online.

Externé odkazy
--------------

* Domáca stránka

| * z
* d
* u
Primátori Banskej Bystrice |
| --- |
| 
* Stanislav Mika (1990 – 1994)
* Igor Presperín (1994 – 1998)
* Ján Králik (1998 – 2006)
* Ivan Saktor (2006 – 2010)
* Peter Gogola (2010 – 2014)
* Ján Nosko (2014 – súčasnosť)

 |

Autoritné údaje: * SNK: 176269